*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 30ής Νοεμβρίου 1984

που επιτρέπει στην Ελλάδα να θεσπίσει μέτρα διασφάλισης κατά την εισαγωγή ορισμένων προϊόντων

(Το κείμενο στην ελληνική γλώσσα είναι το μόνο αυθεντικό)

(84/648/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ελλάδας, και ιδίως το άρθρο 130,

Εκτιμώντας:

ότι, με την απόφαση 84/38/ΕΟΚ (1), η Επιτροπή εξουσιοδότησε την Ελλάδα να θεσπίσει μέτρα διασφάλισης σε ορισμένους τομείς, περιορίζοντας στους ανωτέρω τομείς τις εισαγωγές προϊόντων καταγωγής ή προέλευσης άλλων κρατών μελών, και να υπαγάγει σε καθεστώς επίβλεψης τις εισαγωγές των προϊόντων τρίτων χωρών έως τις 31 Οκτωβρίου 1984·

ότι, με επιστολή της 25ης Οκτωβρίου 1984, η ελληνική κυβέρνηση ζήτησε από την Επιτροπή να την εξουσιοδοτήσει, κατ' εφαρμογή του άρθρου 130 της πράξης προσχώρησης της Ελλάδας, να λάβει νέα μέτρα διασφάλισης στους τομείς των επίπλων, των νιπτήρων εκ πορσελάνης και άλλων κεραμικών υλών, των λουτήρων εκ χυτοσιδήρου ή χάλυβος, των ειδών κρουνοποιίας και των πλακιδίων επίστρωσης·

ότι, στην αίτησή τους, οι ελληνικές αρχές ανακοίνωσαν στην Επιτροπή ορισμένο αριθμό στοιχείων, βάσει των οποίων είναι δυνατό να διαπιστωθεί ότι οι ανωτέρω τομείς εξακολουθούν να αντιμετωπίζουν σοβαρές δυσχέρειες·

ότι, στις 30 Οκτωβρίου 1984, η Επιτροπή, με την απόφαση 84/555/ΕΟΚ (2), για να αποφευχθεί η επιδείνωση της υπάρχουσας οικονομικής κατάστασης μέσω κερδοσκοπικών ελιγμών, εξουσιοδότησε την Ελλάδα να εξακολουθήσει να επιβάλλει, για ένα μήνα, περιορισμούς στους ανωτέρω τομείς όσον αφορά τις εισαγωγές προϊόντων καταγωγής ή προέλευσης άλλων κρατών μελών και να υπαγάγει τις εισαγωγές των προϊόντων προέλευσης τρίτων χωρών σε καθεστώς επίβλεψης·

ότι η επιβολή του προσωρινού αυτού καθεστώτος ήταν δυνατό να επιτρέψει στην Επιτροπή να λάβει, ιδίως, από την ελληνική κυβέρνηση τα αναγκαία στοιχεία που θα της επέτρεπαν να αποφασίσει οριστικά σχετικά με την αίτηση για λήψη μέτρων διασφάλισης που υποβλήθηκε από την κυβέρνηση αυτή·

ότι η Επιτροπή έχει τώρα στη διάθεσή της επαρκή στοιχεία που της επιτρέπουν να αποφασίσει σχετικά με τους τομείς που αναφέρονται στην αίτηση των ελληνικών αρχών·

ότι οι ελληνικές αρχές ανακοίνωσαν στην Επιτροπή ορισμένο αριθμό στοιχείων, βάσει των οποίων είναι δυνατό να διαπιστωθεί ότι εξακολουθούν να υπάρχουν σοβαρές δυσχέρειες σε ορισμένους τομείς, για τους οποίους είχαν ληφθεί τα μέτρα διασφάλισης που αναφέρονται στις προαναφερθείσες αποφάσεις·

ότι, λόγω, ιδίως, της ύπαρξης αποθεμάτων τέτοιων ώστε να περιορίζουν τις δυνατότητες ανάπτυξης της παραγωγής στους συγκεκριμένους βιομηχανικούς τομείς, η διαδικασία αναδιάρθρωσης των τομέων αυτών κατέστη δυνατό να αρχίσει μόλις κατά τους τελευταίους μήνες του 1983·

ότι η περίοδος των δέκα πρώτων μηνών του 1984, κατά τη διάρκεια της οποίας η Ελλάδα είχε εξουσιοδοτηθεί, δυνάμει της απόφασης 84/38/ΕΟΚ της Επιτροπής, να προβεί σε περιορισμό των εισαγωγών των συγκεκριμένων προϊόντων, δεν επέτρεψε την ολοκλήρωση της αναδιάρθρωσης· ότι η αναδιάρθρωση αυτή απαιτεί εκ των προτέρων έναν ιδιαίτερα ακριβή προγραμματισμό καθώς και μία σε βάθος διερεύνηση της αγοράς·

ότι στους συγκεκριμένους βιομηχανικούς τομείς γίνονται ήδη σημαντικές επενδύσεις, με σκοπό να επιτευχθεί η ορθολογική οργάνωσή τους και ο εκσυγχρονισμός τους· ότι οι επενδύσεις αυτές αποσκοπούν, ομοίως, στην προσαρμογή της προσφοράς στην εξέλιξη των προτιμήσεων των καταναλωτών, γεγονός που απαιτεί σημαντικές μεταβολές στον τομέα της παραγωγής· ότι τα προγράμματα αναδιάρθρωσης που εφαρμόζονται προβλέπουν, εξάλλου, τη λήψη μέτρων για τη βελτίωση της προώθησης και της διανομής των συγκεκριμένων προϊόντων καθώς και μέτρα για τη μείωση του κόστους των πρώτων υλών· ότι οι διαδικασίες αυτές εφαρμόζονται σε συνεργασία με άλλες επιχειρήσεις της κοινής αγοράς·

ότι η κρίση που πλήττει τον οικοδομικό τομέα στην Ελλάδα, από τον οποίο εξαρτώνται οι τομείς στους οποίους αναφέρεται η αίτηση της ελληνικής κυβέρνησης, επιδεινώθηκε σημαντικά, δεδομένου ότι οι νέες κατασκευές μειώθηκαν κατά 20 % περίπου κατά τη διάρκεια των έξι πρώτων μηνών του 1984· ότι το γεγονός αυτό είχε σαν επακόλουθο την αισθητή μείωση της κατανάλωσης και της παραγωγής στους συγκεκριμένους τομείς·

ότι στους συγκεκριμένους τομείς υφίστανται ακόμα ορισμένες διαρθρωτικές αδυναμίες· ότι, με το δεδομένο αυτό, μια άμεση επιστροφή σε ένα καθεστώς ελευθέρωσης θα ήταν δυνατό να θέσει σε κίνδυνο την όλη διαδικασία εξυγίανσης·

ότι ο όγκος των εισαγωγών των συγκεκριμένων προϊόντων αποτελεί πηγή δυσχερειών, οι οποίες καθίστανται ακόμα σαβαρότερες από το γεγονός ότι το ποσοστό απασχόλησης στους τομείς αυτούς εξακολουθεί να είναι ανησυχητικά χαμηλό·

ότι, υπό τις συνθήκες αυτές, τα μέτρα διασφάλισης, των οποίων τη λήψη είχε επιτρέψει η Επιτροπή, απέδωσαν μόνον εν μέρει τα προσδοκώμενα αποτελέσματα και ότι, συνεπώς, για να αποδώσουν τα αποτελέσματα αυτά θα πρέπει να συνεχιστεί ο περιορισμός των εισαγωγών των συγκεκριμένων προϊόντων καταγωγής ή προέλευσης άλλων κρατών μελών·

ότι η λήψη των περιοριστικών αυτών μέτρων θα πρέπει να συνοδευτεί από την εφαρμογή ενός συστήματος επίβλεψης των εισαγωγών των αντίστοιχων προϊόντων προέλευσης τρίτων χωρών·

ότι μια συμπληρωματική περίοδος, που θα διαρκέσει έως το τέλος του 1985, κρίνεται κατάλληλη για τη συνέχιση και ολοκλήρωση της βελτίωσης και της αποκατάστασης της ισορροπίας στους τομείς αυτούς, με σκοπό την προσαρμογή τους στους κοινοτικούς όρους ανταγωνισμού·

ότι, εν πάση περιπτώσει, οι σχετικές διατάξεις δεν είναι δυνατό να περιορίσουν τις εισαγωγές καθενός από τα συγκεκριμένα προϊόντα σε επίπεδο κατώτερο από εκείνο των πραγματικών εισαγωγών που είχαν γίνει κατά την αντίστοιχη περίοδο του έτους 1984·

ότι, σε περίπτωση μη εξάντλησης των ορίων των ποσοτήτων που είχαν καθοριστεί από την Επιτροπή στις προαναφερθείσες αποφάσεις, οι ελληνικές αρχές οφείλουν, ομοίως, να εγκρίνουν τη μεταφορά του υπολοίπου των ποσοτήτων έως τις 15 Φεβρουαρίου 1985 ·

ότι, για να γίνει δίκαιη κατανομή των επιτρεπόμενων ποσοτήτων τόσο μεταξύ των κρατών μελών όσο και μεταξύ των ενδιαφερόμενων επιχειρηματιών, η Ελλάδα θα πρέπει να λάβει υπόψη τα υφιστάμενα εμπορικά ρεύματα·

ότι, για την ορθή εφαρμογή των διατάξεων της παρούσας απόφασης, απαιτείται η καθιέρωση ιδιαίτερα ακριβών κανόνων εφαρμογής και διαχείρισης·

ότι η Επιτροπή θα πρέπει να προβαίνει σε συνεχή επαλήθευση των στοιχείων που αναφέρονται στους ανωτέρω τομείς και, για το λόγο αυτό, επιφυλάσσεται του δικαιώματος να τροποποιήσει προς τα άνω τα προβλεπόμενα όρια των ποσοτήτων, καθώς και να τροποποιήσει ή να καταργήσει την παρούσα απόφαση·

ότι οι περιορισμοί που θα θεσπιστούν, λαμβανομένων υπόψη των αποτελεσμάτων της εξέτασης των οικονομικών δυσχερειών που υφίστανται στους εν λόγω τομείς, την οποία πραγματοποίησε η Επιτροπή, αποτελούν μέτρα τα οποία επιτρέπουν την επίτευξη του επιδιωκόμενου αποτελέσματος και, ταυτόχρονα, διαταράσσουν το λιγότερο δυνατό τη λειτουργία της κοινής αγοράς,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η ελληνική κυβέρνηση εξουσιοδοτείται να περιορίσει ή να υπαγάγει σε καθεστώς επίβλεψης, έως τις 31 Δεκεμβρίου 1985 και υπό τους όρους που αναφέρονται στη συνέχεια, τις εισαγωγές στην Ελλάδα των προϊόντων που αναφέρονται στο άρθρο 2.

Άρθρο 2

1. Οι εισαγωγές επίπλων των διακρίσεων 94.01 Β και 94.03 Β του Κοινού Δασμολογίου, εκτός εκείνων των κωδίκων NIMEXE 94.01-20 και 91, καταγωγής ή προέλευσης κρατών μελών, περιορίζονται, για το έτος 1985, σε 3 579 τόνους.

2. Οι εισαγωγές νιπτήρων εκ πορσελάνης και άλλων κεραμικών υλών, της κλάσης 69.10 του Κοινού Δασμολογίου, καταγωγής ή προέλευσης κρατών μελών, περιορίζονται, για το έτος 1985, σε 2 654 τόνους. 3. Οι εισαγωγές λουτήρων εκ χυτοσιδήρου ή χάλυβος των κωδίκων NIMEXE 73.38-71 και 79, καταγωγής ή προέλευσης των κρατών μελών, περιορίζονται, για το έτος 1985, σε 2 132 τόνους.

4. Οι εισαγωγές ειδών κρουνοποιίας, των κωδίκων NIMEXE 84.61-31, 35, 41, 45, 59, 69 και 99, των οποίων το βάρος ανά τεμάχιο είναι ίσο ή μικρότερο των 5 χιλιογράμμων, καταγωγής ή προέλευσης κρατών μελών, περιορίζονται, για το έτος 1985, σε 2 504 τόνους.

5. Οι εισαγωγές πλακιδίων επίστρωσης, των κωδίκων NIMEXE 69.08-40, 63, 75, 85 και 99, καταγωγής ή προέλευσης κρατών μελών, περιορίζονται, για το έτος 1985, σε 51 900 τόνους.

6. Για την περίοδο από την 1η Δεκεμβρίου 1984 μέχρι τις 31 Δεκεμβρίου 1984, οι εισαγωγές των προϊόντων που αναφέρονται στην παρούσα απόφαση, καταγωγής ή προέλευσης κρατών μελών, περιορίζονται στις ακόλουθες ποσότητες:

- για τα έπιπλα, σε 299 τόνους,

- για τους νιπτήρες εκ πορσελάνης και εξ άλλων κεραμικών υλών, σε 222 τόνους,

- για τους λουτήρες εκ χυτοσιδήρου ή χάλυβος, σε 178 τόνους,

- για τα είδη κρουνοποιίας, σε 209 τόνους,

- για τα πλακίδια επίστρωσης, σε 4 325 τόνους.

Οι ελληνικές αρχές χορηγούν στους ενδιαφερόμενους επιχειρηματίες, εντός μέγιστης προθεσμίας δύο εργάσιμων ημερών από την κατάθεση σχετικής αίτησης, άδειες εισαγωγής, για την περίοδο από 1ης έως 31 Δεκεμβρίου 1984, των προϊόντων για τα οποία επιβάλλονται οι περιορισμοί που προβλέπονται στην παρούσα απόφαση.

7. Οι εισαγωγές των προϊόντων που αναφέρονται στις παραγράφους 1 έως 6, καταγωγής ή προέλευσης τρίτων χωρών, υπάγονται στο καθεστώς επίβλεψης που προβλέπεται στο άρθρο 4.

Άρθρο 3

Η εφαρμογή της παρούσας απόφασης δεν δύναται, σε καμιά περίπτωση, να έχει σαν αποτέλεσμα τον περιορισμό των εισαγωγών καθενός από τα προϊόντα που αναφέρονται στο άρθρο 2 σε επίπεδο κατώτερο από εκείνο των εισαγωγών που είχαν πραγματικά γίνει κατά την αντίστοιχη περίοδο του έτους 1984.

Οι περιορισμοί που προβλέπονται στην παρούσα απόφαση επιβάλλονται με την επιφύλαξη της υποχρέωσης των ελληνικών αρχών να εγκρίνουν, έως τις 15 Φεβρουαρίου 1985, τη μεταφορά του υπολοίπου των ποσοτήτων που προκύπτει από την εφαρμογή των αποφάσεων 84/38/ΕΟΚ και 84/555/ΕΟΚ της Επιτροπής.

Άρθρο 4

Για την εφαρμογή του καθεστώτος επίβλεψης των εισαγωγών των προϊόντων που αναφέρονται στο άρθρο 2, η Ελλάδα εξαρτά την εισαγωγή των προϊόντων αυτών από την προσκόμιση άδειας εισαγωγής που εκδίδεται, δωρεάν, από τις αρμόδιες αρχές, για κάθε αιτούμενη ποσότητα, εντός μέγιστης προθεσμίας πέντε εργάσιμων ημερών από την κατάθεση της σχετικής αίτησης.

Οι ελληνικές αρχές ανακοινώνουν αμέσως στην Επιτροπή κάθε αισθητή αύξηση των εισαγωγών των προϊόντων που αναφέρονται στο άρθρο 2, προέλευσης τρίτων χωρών, σε σχέση με την κατάσταση που υπήρχε κατά την ημερομηνία θέσης σε ισχύ της παρούσας απόφασης.

Άρθρο 5

Οι ελληνικές αρχές ανακοινώνουν στην Επιτροπή, το αργότερο έως τις 15 Δεκεμβρίου 1984, τα εθνικά μέτρα που λαμβάνονται για την εφαρμογή της παρούσας απόφασης· ανακοινώνουν ομοίως, στις 30 κάθε μήνα, έως τη λήξη της περιόδου ισχύος της παρούσας απόφασης, για τις προηγούμενες περιόδους, τα στοιχεία σχετικά με τις πραγματοποιηθείσες εισαγωγές.

Τα στοιχεία αυτά, ανά χώρα, αφορούν τόσο τις ποσότητες των πράγματι εισαχθέντων προϊόντων όσο και τις χορηγηθείσες άδειες εισαγωγής.

Άρθρο 6

Για τη διαχείριση των ποσοτήτων, για τις οποίες ισχύουν τα όρια που καθορίζονται στην παρούσα απόφαση, οι αρμόδιες ελληνικές αρχές λαμβάνουν υπόψη τα υφιστάμενα εμπορικά ρεύματα, τόσο όσον αφορά τη χώρα καταγωγής ή προέλευσης των συγκεκριμένων προϊόντων όσο και τους ενδιαφερόμενους επιχειρηματίες.

Άρθρο 7

1. Οι ελληνικές αρχές εκδίδουν τις άδειες εισαγωγής για το έτος 1985, όσον αφορά τα προϊόντα για τα οποία επιβάλλονται οι περιορισμοί που προβλέπονται στην παρούσα απόφαση, εντός προθεσμίας πέντε ημερών από την ημερομηνία κατάθεσης της σχετικής αίτησης και το αργότερο έως τις 31 Μαρτίου 1985. Οι άδειες αυτές καλύπτουν το σύνολο του μεριδίου που αντιστοιχεί σε καθέναν από τους εισαγωγείς που αναφέρονται στο άρθρο 6. Οι ελληνικές αρχές δύνανται, εντούτοις, να καθορίσουν ότι πριν από την ημερομηνία της 1ης Ιουλίου 1985 δεν θα μπορεί να γίνει χρησιμοποίηση αδειών εισαγωγής που δεν θα καλύπτουν περισσότερο από το 55 % του μεριδίου κάθε εισαγωγέα.

2. Τα μερίδια που χορηγούνται στους νέους εισαγωγείς δεν δύνανται να υπερβαίνουν το 5 % των συνολικών ορίων που ισχύουν για κάθε προϊόν. Το μέρος των μη χρησιμοποιούμενων μεριδίων τα οποία χορηγούνται, κατά τον τρόπο αυτό, στους νέους εισαγωγείς αναδιανέμεται, το αργότερο έως τις 31 Μαΐου 1985, στους ήδη υφιστάμενους εισαγωγείς που αναφέρονται στο άρθρο 6.

Άρθρο 8

Η Επιτροπή μεριμνά για τη διαρκή εξέταση της εφαρμογής και της διαχείρισης της παρούσας απόφασης και επιφυλάσσεται του δικαιώματος τροποποίησης ή κατάργησής της. Εξάλλου, βάσει των σχετικών αποτελεσμάτων και σε συνάρτηση με την επαλήθευση των στοιχείων σχετικά με τους συγκεκριμένους τομείς, προβαίνει, αν παραστεί ανάγκη, στην αναθεώρηση των περιορισμών που αφορούν τους έξι τελευταίους μήνες της περιόδου ισχύος της παρούσας απόφασης.

Άρθρο 9

Η ισχύς της παρούσας απόφασης αρχίζει την 1η Δεκεμβρίου 1984 και λήγει την 1η Ιανουαρίου 1986.

Άρθρο 10

Η παρούσα απόφαση απευθύνεται στην Ελληνική Δημοκρατία.

Βρυξέλλες, 30 Νοεμβρίου 1984.

Για την Επιτροπή

Frans ANDRIESSEN

Μέλος της Επιτροπής

(1) ΕΕ αριθ. L 23 της 28. 1. 1984, σ. 37.

(2) ΕΕ αριθ. L 299 της 17. 11. 1984, σ. 28.